יארד נוגוס

**יארד נוגוס** (באנגלית: **Yared Nuguse**; נולד ב-1 ביוני 1999) הוא אתלט אמריקאי. זוכה מדליית ארד אולימפית (פריז 2024) בריצת 1500 מטר, סגן אלוף העולם באולם (גלאזגו 2024), שיאן עולם באולם בעבר (5 ימים) בריצת מייל, שיאן אמריקה בריצת מייל ובעבר גם בריצת 1500 מטר. שיאן אמריקה באולם בריצת 1500 מטר, בריצת מייל ובעבר גם בריצת 3000 מטר.

## ביוגרפיה
נוגוס גדל בלואיוויל, קנטקי, למשפחת מהגרים מאתיופיה, בן רביעי מתוך שישה אחים. אביו ברח מאתיופיה כפליט פוליטי בשנות ה-80. אביו לימד מתמטיקה ואנגלית לפני שקיבל מקלט בארצות הברית. בתחילה הוא התיישב בארלינגטון, וירג'יניה, שם הכיר את אשתו. הוא למד באוניברסיטת נוטרדאם באינדיאנה. בתחילה תכנן להיות אורתודנט אך סיים תואר ראשון בביוכימיה בשנת 2021 ובוגר תואר שני בניהול משנת 2022.

### 2021
במבחנים האמריקאים לאולימפיאדת טוקיו שנערכו ביוג'ין, אורגון ביוני 2021 סיים במקום שלישי בריצת 1500 מטר בתוצאה של 3:36.19 דקות, אחרי קול הוקר (3:35.28 דקות) והאלוף האוליפי היוצא מתיו צנטרוביץ' (3:35.34 דקות), אך החמיץ את המשחקים האולימפיים בשל פציעה.

### 2023
#### שיאן אמריקה
בתחרות שנערכה באולם באוניברסיטת בוסטון ב-27 בינואר 2023 קבע בריצת 3000 מטר שיא אמריקה חדש של 7:28.24 דקות, שיפור לשיא בן עשר השנים של גאלן ראפ (7:30.16 דקות). התוצאה שקבע טובה יותר משיא אמריקה באצטדיון בריצת 3000 מטר שנקע בשנת 2022 על ידי גרנט פישר (7:28.48 דקות).

שבועיים לאחר מכן, בתחרות שנערכה באולם בניו יורק ב-11 בפברואר הוא קבע בריצת מייל שיא אמריקה חדש והתוצאה השנייה בטיבה בכל הזמנים של 7:28.48 דקות, שיפור לשיא בן 18 השנים של ברנרד לאגאט מארצות הברית (3:49.98 דקות). תוך כדי הריצה הוא קבע גם בריצת 1500 מטר שיא אמריקה חדש של 3:33.22 דקות, שיפור לשיאו של ברנרד לאגאט (3:33.34 דקות). הוא פיספס במעט את שיא העולם של יומיף קג'לצ'ה מאתיופיה (3:47.01 דקות).

במסגרת ליגת היהלום שנערכה באוסלו, נורווגיה ב-15 ביוני הוא סיים במקום שלישי בריצת 1500 מטר בשיא אמריקה חדש של 3:29.02 דקות, אחרי יקוב אינגבריגטסן מנורווגיה שקבע שיא אירופה חדש של 3:27.95 דקות ומוחמד כתיר מספרד (3:29.02 דקות). שיפור לשיא בן 18 השנים של ברנרד לאגאט (3:29.30 דקות).

#### אלוף ארצות הברית
באליפות ארצות הברית שנערכה ביוג'ין ב-9 ביולי זכה במדליית זהב בריצת 1500 מטר בתוצאה של 3:34.90 דקטות, לפני ג'ו ואקום (3:35.32) וקול הוקר (3:35.46 דקות).

במסגרת ליגת היהלום נשערכה בלונדון, הממלכה המאוחדת ב-23 ביולי זכה לראשונה בריצת 1500 מטר בתוצאה של 3:30.44 דקות. היה זה הניצחון הראשון של אתלט אמריקאי בריצת 1500 בליגת היהלום מאז 2011.

באליפות העולם שנערכה בבודפשט, הונגריה ב-23 באוגוסט סיים במקום חמישי בריצת 1500 מטר בתוצאה של 3:30.25 דקות.

בגמר ליגת היהלום שנערך ביוג'ין ב-16 בספטמבר הוא סיים שני בריצת מייל בשיא אמריקה חדש ובתוצאה הרביעית בטיבה בכל הזמנים של 3:43.97 דקות, אחרי יקוב אינגבריגטסן שקבע שיא אירופה חדש והתוצאה השלישית בטיבה בכל הזמנים של 3:43.73 דקות. נוגוס שבר את השיא בן 16 השנים של אלן ווב מארצות הברית (3:46.91 דקות).

### 2024
#### סגן אלוף העולם באולם
באליפות העולם באולם שנערכה בגלאזגו, הממלכה המאוחדת ב-2 במרץ 2024 זכה במדליית כסף בריצת 3000 מטר בתוצאה של 7:43.59 דקות, אחרי ג'וש קר מהממלכה המאוחדת (7:42.98 דקות) וסלמון ברגה מאתיופיה (7:43.64 דקות).

#### מדליית ארד אולימפית
באולימפיאדת פריז שנערכה באוגוסט הוא זכה במדליית ארד בריצת 1500 מטר בשיא אישי חדש של 3:27.80 דקות, אחרי בן ארצו קול הוקר שקבע שיא אולימפי חדש של 3:27.65 דקות ואלוף העולם ג'וש קר מהממלכה המאוחדת (3:27.79 דקות).

### 2025
#### שיאן עולם באולם
בתחרות שנערכה באולם בניו יורק, ארצות הברית ב-8 בפברואר 2025 הוא קבע בריצת מייל שיא עולם חדש של 3:46.63 דקות, שיפור לשיא בן 6 השנים של יומיף קג'לצ'ה מקניה (3:47.01 דקות). שיא זה החזיק מעמד 5 ימים ונשבר על ידי יקוב אינגבריגטסן מנורווגיה (3:45.14 דקות).

## חיים אישיים
במרץ 2025 יצא מהארון כהומו באינסטגרם, לאחר שהציג את בן זוגו.

כינויו הוא "האווז".

## שיאים אישיים
### אצטדיון
* ריצת 800 מטר: 1:46.30 דקות (2023)
* ריצת 1500 מטר: 3:27.80 דקות (2024)
* ריצת מייל: 3:43.97 דקות (2023), **שיא אמריקה**
### אולם
* ריצת 1500 מטר: 3:31.74 דקות (2025), **שיא אמריקה**
* ריצת מייל: 3:46.63 דקות (2025), **שיא עולם בעבר**
* ריצת 3000 מטר: 7:28.24 דקות (2023), **שיא אמריקה** 
* ריצת 5000 מטר: 13:02.09 דקות (2024)
### רחוב
* ריצת מייל: 3:51.9 דקות (2024), **שיא אמריקה**

## קישורים חיצוניים

קטגוריה:אמריקאים ילידי קנטקי
קטגוריה:לואיוויל: אישים
קטגוריה:רצים אמריקאים למרחקים בינוניים
קטגוריה:בוגרי אוניברסיטת נוטרדאם
קטגוריה:שיאני עולם באתלטיקה
קטגוריה:אתלטים להט"בים
קטגוריה:ספורטאים להט"בים אמריקאים
קטגוריה:אתלטים באולימפיאדת פריז (2024)
קטגוריה:קנטקי: אתלטים
קטגוריה:אמריקאים שנולדו ב-1999